OBH 2066/2000.
Az állampolgári jogok országgyűlési biztosának jelentése
Előadó: dr. Romasz Anikó
Az eljárás megindulása
	A panaszos beadványában sérelmezte, hogy az Egészségügyi Közlöny 2000. január 12-én megjelent számának 234. oldalán található, a közforgalmú gyógyszertár működtetésére jogosító személyi jog elnyerésére kiírt pályázat elbírálására a megadott határidőn belül nem került sor.
	A vizsgálat az Alkotmányban deklarált jogállamiság elvéből fakadó jogbiztonság követelményeként érvényesülő tisztességes eljáráshoz való jog sérelmének gyanúja miatt indult.

A megállapított tényállás
	Az Egészségügyi Közlöny 2000. január 12-i számának 234. oldalán a Vegyes közlemények / Egyéb közlemények fejezetcím alatt jelent meg az országos tisztifőgyógyszerész pályázati felhívása. A kiírás a közforgalmú gyógyszertár működtetésére jogosító személyi jog elnyerésére szólt, három budapesti illetve egy nagykőrösi ellátási körzetre. A pályázatok benyújtására a jelentkezőknek a felhívás megjelenésétől számított 30 nap állt rendelkezésre. A harminc nap leteltétől számított 60 napon belüli elbírálási - és értesítési  -  határidőt jelölt meg a kiírás utolsó bekezdésében az országos tisztifőorvos. A pályázat benyújtásának határideje 2000. február 11-én járt le, míg az elbírálásra és az eredményhirdetésre rendelkezésre álló határidő utolsó napja 2000. április 11-e volt.
	A panaszos 2000. április 18-án kelt, hivatalomhoz benyújtott beadványában sérelmezte, hogy - bár pályázata beérkezett az Országos Tisztifőorvosi Hivatalba - az elbírálás nem történt meg. Érdeklődésére arról tájékoztatták, hogy az országos tisztifőgyógyszerészt az egészségügyi miniszter felmentette a tisztségéből, de helyette más személyt nem jelölt ki.

Az ügy jogszabályi háttere
•	1994. évi LIV. törvény a gyógyszertárak létesítéséről és működésük egyes szabályairól
15. § (1) Közforgalmú gyógyszertárat létesíteni, illetve működtetni csak az OTH által engedélyezett személyi jog alapján lehet.
16.§ (1) Személyi jog - ha e törvény másként nem rendelkezik - csak országos pályázat alapján a Kamara véleményének beszerzése után engedélyezhető.

•	7/1991(IV.26.) NM rendelet az Állami Népegészségügyi és Tisztiorvosi Szolgálat szervezetésről és működéséről
 3.§ (1) A népjóléti miniszter az országos tisztifőorvos javaslata alapján nevezi ki, menti fel és bízza meg vezetői teendőkkel ...
c) az országos tisztifőgyógyszerészt,
9. § (3) Az országos tisztifőorvosi, a helyettes országos tisztifőorvosi, az országos tisztifőgyógyszerészi, ... állások pályázat útján tölthetők be.

Az érintett alkotmányos jogok
•	1949. évi XX. törvény a Magyar Köztársaság Alkotmánya
2. § (1) A Magyar Köztársaság független demokratikus jogállam.

A vizsgálat megállapításai
	A panaszos beadványában foglaltak kivizsgálása érdekében megkerestem az Országos Tisztifőorvosi Hivatalt és az Egészségügyi Minisztert. Időközben a panaszos levelében tájékoztatott, hogy a beadványa benyújtása óta eltelt időtartam alatt a megbízott országos tisztifőgyógyszerész a pályázatokat elbírálta, így panasza aktualitását vesztette.
	Megkeresésemre adott válaszában a megbízott országos tisztifőgyógyszerész a következőket írta : "A pályázatok elbírálására rendelkezésre álló határidőben az országos tisztifőgyógyszerész személyében változás történt. Az Egészségügyi Miniszter 2000. február 29-én visszavonta a korábbi tisztifőgyógyszerész kinevezését, és 2000. április 20-án került csak sor új személy, ... megbízására. Így a pályázatok elbírálására nyitva álló határidőben nem volt e feladatok ellátására hatáskörrel rendelkező személy." Tájékoztatott még arról, hogy a megbízatásának átvételét követően a tisztifőgyógyszerész bizottságot hívott össze a személyi jog elnyerésére kiírt pályázat elbírálására. A négy működési körzetből kettő esetében találtak megfelelő pályázót, akiknek határozatban biztosították a személyi jogot. Az eredménytelenül pályázók kiértesítése megtörtént. A fennmaradó két működési körzetre pedig új pályázat kiírását tervezik.
	A vizsgálat során megállapítottam, hogy a pályázati kiírásban körülhatárolt négy működési körzet lakosságának gyógyszerellátása a késedelmes elbírálás miatt nem került hátrányos helyzetbe. A megbízott országos tisztifőgyógyszerész arról tájékoztatott, hogy "...valamennyi körzetben a jelenleg engedélyezett és működő gyógyszertárra átlagosan ötezer lakos jut."  
	Az országos tisztifőgyógyszerész jogkörének betöltésével illetőleg helyettesítésével kapcsolatosan elfogadtam az Egészségügyi Miniszter válaszát. Abban leírta, hogy a korábbi országos tisztifőgyógyszerész közszolgálati jogviszonyának megszűnése - 2000. február 29. - és a megbízott országos tisztifőgyógyszerész megbízatásának kezdete - 2000.  április 20 - közötti időtartam alatt az ügyeket folyamatosan és zökkenőmentesen intézték. A megbízott országos tisztifőgyógyszerész megbízásának kézhezvétele után első intézkedései között bírálta el a közforgalmú gyógyszertár működtetésére jogosító személyi jog elnyerésére kiírt pályázatokat.
	Tájékoztatott a miniszter még arról is, hogy az országos tisztifőgyógyszerészi állás végleges betöltésére kiírt  pályázat 2000. szeptember 15-én, az Egészségügyi Közlöny 17. számában megjelent. A pályázati eljárás lefolytatásáig - illetve az országos tisztifőgyógyszerészi állás betöltéséig - a megbízott főgyógyszerész gondoskodik a feladatok folyamatos ellátásáról.
	A fentiek alapján a panaszos beadványának vizsgálata során alkotmányos jogokkal kapcsolatos visszásságot nem állapítottam meg, az ügyben ajánlással nem élek, és a vizsgálatot lezárom.

Budapest, 2001. március 1.

Gönczöl Katalin